B. Osobitná časť

K § 1 a prílohe
Na základe splnomocňovacieho ustanovenia § 68 ods. 4 zákona č. 440/2015 Z. z. o športe a o zmene a doplnení niektorých zákonov (ďalej len "zákon") v znení zákona č. 354/2016 Z. z. sa upravuje metodika zisťovania hodnôt, a parametrov, ktorými sú dosiahnutý športový úspech pričom metodika pre dospelých uplatňuje aj na mládež, s odchýlkami uvedenými v prílohe č. 3 zákona v znení zákona č. 335/2017 Z. z.

V prílohe sa ustanovuje sústava vzorcov, ktorej cieľom je matematické naplnenie prílohy č. 3 zákona v znení zákona č. 335/2017 Z. z., t.j. výpočet príspevkov jednotlivým uznaným športom.

Výpočet dosiahnutého športového úspechu vo vzťahu k individuálnym športom a kolektívnym športom sa upravuje nie na úrovni celého športu, ale až na úrovni jednotlivých športových odvetví, vzhľadom na to, že rôzne uznané športy majú nerovnaký počet športových odvetví s rôznou dôležitosťou (prestížou).

V prípade postavenia Slovenskej republiky v rebríčkoch sa neupravuje nariadením vlády rozhodujúci dátum, nakoľko tento je už ustanovený v prílohe č. 3 k zákonu v znení zákona č. 335/2017 Z. z., a to na 30. septembra „roka, ktorý predchádza roku, na ktorý sa príspevok uznanému športu poskytuje“. Rovnako sa nariadením vlády neupravuje ani koeficient medziročného útlmu, nakoľko jeho hodnoty sú ustanovené v tabuľke č. 2 prílohy č. 3 k zákonu v znení zákona č. 335/2017 Z. z..

Vo vzťahu k váham (A, B a C) sa vzhľadom na zmenu, ktorá nastala v splnomocňovacom ustanovení uvádzajú ich konkrétne hodnoty, ktoré vstupujú do vzorca uvedeného v prílohe č. 3 k zákonu v znení zákona č. 335/2017 Z. z., t.j. k vzorcu P = (A × KVVD + A × KVVM) × (B × ZD + C × ZZ) + (1 - 2 × A) × M23

Vo vzťahu k maximálnemu možnému medziročného poklesu/nárastu príspevku uznanému športu, maximálnemu percentuálnemu podielu príspevku uznanému športu a minimálnej hodnote príspevku uznanému športu na výpočet na kalendárny rok 2019 sa vychádza z  výpočtu príspevku na rok 2018, pričom na základe diskusie so zainteresovanými subjektmi bola upravená horná hodnota ochranného pásma zo 110 % na 120 %.
 
K § 2
Ustanovuje sa účinnosť nariadenia vlády na základe skutočnosti, že pre podávanie žiadostí o poskytnutie príspevku uznanému športu podľa § 69 ods. 1 zákona je rozhodujúci 30. september.